CELEX: 32014R0543
Language: el
Date: 2014-05-15 00:00:00
Title: Κανονισμός (ΕΕ) αριθ. 543/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014 , που τροποποιεί την απόφαση 2005/681/ΔΕΥ του Συμβουλίου για την ίδρυση της Ευρωπαϊκής Αστυνομικής Ακαδημίας (ΕΑΑ)

29.5.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 163/5
            
         ΚΑΝΟΝΙΣΜΌΣ (ΕΕ) αριθ. 543/2014 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 15ης Μαΐου 2014
   που τροποποιεί την απόφαση 2005/681/ΔΕΥ του Συμβουλίου για την ίδρυση της Ευρωπαϊκής Αστυνομικής Ακαδημίας (ΕΑΑ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 87 παράγραφος 2 στοιχείο β),
   Έχοντας υπόψη την πρωτοβουλία του Βελγίου, της Βουλγαρίας, της Τσεχικής Δημοκρατίας, της Γερμανίας, της Εσθονίας, της Ελλάδας, της Ισπανίας, της Γαλλίας, της Κροατίας, της Ιταλίας, της Κύπρου, της Λεττονίας, της Λιθουανίας, του Λουξεμβούργου, της Ουγγαρίας, της Μάλτας, των Κάτω Χωρών, της Αυστρίας, της Πολωνίας, της Πορτογαλίας, της Ρουμανίας, της Σλοβενίας, της Σλοβακίας, της Φινλανδίας, και της Σουηδίας,
   Κατόπιν διαβίβασης του σχεδίου νομικής πράξης στα εθνικά κοινοβούλια,
   Ενεργώντας σύμφωνα με τη συνήθη νομοθετική διαδικασία (1),
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 4 της απόφασης 2005/681/ΔΕΥ του Συμβουλίου (2), έδρα της CEPOL έχει οριστεί το Bramshill (Ηνωμένο Βασίλειο).
            
         
               (2)
            
            
               Κατά παρέκκλιση του άρθρου 4 της απόφασης 2005/681/ΔΕΥ, με τις από 12ης Δεκεμβρίου 2012 και 8ης Φεβρουαρίου 2013 επιστολές του, το Ηνωμένο Βασίλειο γνωστοποίησε στη CEPOL ότι έχει αποφασίσει μονομερώς ότι δεν επιθυμεί πλέον να φιλοξενεί την έδρα της στο έδαφός του. Πέραν της έδρας της CEPOL, στο Bramshill υπάρχει επίσης κέντρο εκπαίδευσης αστυνομικών επονομαζόμενο «National Policing Improvement Agency» (Εθνικός Οργανισμός Βελτίωσης της Αστυνόμευσης) το οποίο το Ηνωμένο Βασίλειο είχε αποφασίσει να αντικαταστήσει με μια νέα Αστυνομική Ακαδημία που θα βρίσκεται σε άλλο σημείο της επικράτειας. Υπό τις συνθήκες αυτές, το Ηνωμένο Βασίλειο είχε αποφασίσει να κλείσει το κέντρο εκπαίδευσης αστυνομικών στο Bramshill και να πωλήσει τον χώρο, επισημαίνοντας ότι το συναφές οικονομικό κόστος ήταν επαχθές και ότι δεν είχε βρεθεί άλλο επιχειρηματικό σχέδιο διαχείρισής του. Υπό το φως των βάσει της Συνθήκης για την Ευρωπαϊκή Ένωση (ΣΕΕ) υποχρεώσεων ειλικρινούς συνεργασίας, ιδίως δε των υποχρεώσεων που απορρέουν από το άρθρο 4 ΣΕΕ, η Ένωση και τα κράτη μέλη της θα πρέπει να παρέχουν μεταξύ τους αμοιβαία συνδρομή για τη διατήρηση των επιχειρησιακών δραστηριοτήτων της CEPOL. Προς τον σκοπό αυτό, απαιτείται ειδικότερα από το Ηνωμένο Βασίλειο να διασφαλίσει ομαλή μετάβαση της CEPOL στη νέα της τοποθεσία, χωρίς να τίθεται σε κίνδυνο ο τακτικός προϋπολογισμός της CEPOL.
            
         
               (3)
            
            
               Ενόψει της κοινής συμφωνίας που επιτεύχθηκε στις 8 Οκτωβρίου 2013 από τους αντιπροσώπους των κυβερνήσεων των κρατών μελών και της ανάγκης να διατηρηθεί το καθεστώς της CEPOL ως αυτοτελούς οργανισμού της Ένωσης, θα πρέπει να γίνουν ρυθμίσεις, βάσει των οποίων η CEPOL θα φιλοξενείται στη Βουδαπέστη μόλις μεταφερθεί από το Bramshill. Οι εν λόγω ρυθμίσεις θα πρέπει να ενσωματωθούν στην απόφαση 2005/681/ΔΕΥ.
            
         
               (4)
            
            
               Ενόψει του νομικού πλαισίου που εισήχθη με την έναρξη ισχύος της Συνθήκης της Λισσαβώνας, είναι αναγκαία η αναθεώρηση της απόφασης 2005/681/ΔΕΥ, με παράλληλη διασφάλιση του καθεστώτος της CEPOL ως αυτοτελούς οργανισμού της Ένωσης.
            
         
               (5)
            
            
               Η απόφαση 2005/681/ΔΕΥ θα πρέπει επομένως να τροποποιηθεί αναλόγως.
            
         
               (6)
            
            
               Προτού η CEPOL εισέλθει στην επιχειρησιακή της φάση στη νέα τοποθεσία, θα πρέπει να συναφθεί συμφωνία για την έδρα, σύμφωνα με τις ισχύουσες διαδικασίες.
            
         
               (7)
            
            
               Σύμφωνα με το άρθρο 3 και το άρθρο 4α παράγραφος 1 του πρωτοκόλλου αριθ. 21 για τη θέση του Ηνωμένου Βασιλείου και της Ιρλανδίας όσον αφορά το χώρο ελευθερίας, ασφάλειας και δικαιοσύνης, το οποίο προσαρτάται στη ΣΕΕ και στη Συνθήκη για τη λειτουργία της Ευρωπαϊκής Ένωσης (ΣΛΕΕ), τα εν λόγω κράτη μέλη γνωστοποίησαν την επιθυμία τους να συμμετέχουν στην έκδοση και την εφαρμογή του παρόντος κανονισμού.
            
         
               (8)
            
            
               Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη ΣΕΕ και στη ΣΛΕΕ, η Δανία δεν συμμετέχει στην έκδοση του παρόντος κανονισμού και δεν δεσμεύεται από αυτόν ούτε υπόκειται στην εφαρμογή του.
            
         
               (9)
            
            
               Εν όψει της επείγουσας ανάγκης να οριστεί η νέα έδρα της CEPOL, ο παρών κανονισμός θα πρέπει να αρχίσει να ισχύει την ημερομηνία δημοσίευσής του,
            
         ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Η απόφαση 2005/681/ΔΕΥ τροποποιείται ως εξής:
   
               1)
            
            
               το άρθρο 4 αντικαθίσταται από το ακόλουθο κείμενο:
               «Άρθρο 4
               Έδρα
               Ως έδρα της CEPOL ορίζεται η Βουδαπέστη (Ουγγαρία).»,
            
         
               2)
            
            
               παρεμβάλλεται το ακόλουθο άρθρο:
               «Άρθρο 21α
               Επανεξέταση
               Έως τις 30 Νοεμβρίου 2015, η Επιτροπή υποβάλλει έκθεση σχετικά με την αποτελεσματικότητα της παρούσας απόφασης, λαμβάνοντας υπόψη την ανάγκη να διασφαλιστεί το καθεστώς της CEPOL ως αυτοτελούς οργανισμού της Ένωσης. Η εν λόγω έκθεση συνοδεύεται, εάν κρίνεται σκόπιμο, από νομοθετική πρόταση για την τροποποίηση της παρούσας απόφασης κατόπιν εμπεριστατωμένης ανάλυσης κόστους-οφέλους και εκτίμησης επιπτώσεων.».
            
         Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Σεπτεμβρίου 2014.
   
      Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα στα κράτη μέλη σύμφωνα με τις Συνθήκες.
      Βρυξέλλες, 15 Μαΐου 2014.
      
         
            Για το Ευρωπαϊκό Κοινοβούλιο
         
         
            Ο Πρόεδρος
         
         M. SCHULZ
      
      
         
            Για το Συμβούλιο
         
         
            Ο Πρόεδρος
         
         Δ. ΚΟΥΡΚΟΥΛΑΣ
      
   
   
      (1)  Θέση του Ευρωπαϊκού Κοινοβουλίου της 16ης Απριλίου 2014 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 6ης Μαΐου 2014.
   
      (2)  Απόφαση 2005/681/ΔΕΥ του Συμβουλίου, της 20ής Σεπτεμβρίου 2005, για την ίδρυση της Ευρωπαϊκής Αστυνομικής Ακαδημίας (ΕΑΑ) και την κατάργηση της απόφασης 2000/820/ΔΕΥ (EE L 256 της 1.10.2005, σ. 63).